ઈંટરનેટ પર ક્લીક કરો અને દુનિયાભરની માહિતી તમારા સ્ક્રીન પર ખડકાઈ જાય છે. કંઈ પણ જાણવા માટે તમારે તમારા ટેબલથી વધારે દૂર જવાની જરૂર નથી. રિઝર્વેશન કરાવવું છે ? ઘેર બેઠાં ખરીદી કરવી છે ? પ્રવાસમાં જવું છે ? માહિતીથી માંડીને બુકિંગ કે ડિલીવરી સુધીનું બધું જ ઘરમાં હાજર. એકલા કંટાળી ગયા છો ? ચેટિંગ રૂમમાં પહોંચી જાઓ. દેશવિદેશના પુસ્તકો, ફિલ્મો, સંગીત બધું જ સ્ક્રીન પર હાજર. વિડીયો ગેમ્સ રમો કે વોટરપાર્કમાં જાઓ. બારેમાસ જાતજાતના મેળાવડાઓ, એક્ઝિબિશંસ ચાલ્યા જ રાખે. તમે નોકરી નથી કરતા અને નવરાશમાં કંટાળો છો તો કોઈ કીટીમાં જોડાઈ જાઓ. મજા કરો. સમાજસેવામાં રસ છે ? કેટલીયે સંસ્થાઓ છે. એ હોંશ પણ પૂરી કરો. બાળકોનો સારી રીતે ઉછેર કરવા માટે પાર વગરની પ્રવૃત્તિઓ અને ઢગલાબંધ ક્લાસીસ ચાલે છે. ઈંટરનેશનલ લેવલનું ભણતર આપતી સ્કૂલો આપણે ત્યાં છે. પ્રેમમાં પડ્યા છો ? પત્ર લખવામાં મજા આવતી હોય તો એ ઓપ્શન છે જ. ફોન, મોબાઈલ પર એસ.એમ.એસ. કલાકો સુધી પ્રેમાલાપ કરવાની મોબાઈલ સેવાની સસ્તી ઓફરો, એમેઈલ, વૉટ્સ એપ અધધધ . . . કેટલી સગવડો !! અને બધી આંગળીને ટેરવે. એક જમાનામાં લોન મેળવવા માટે લાગવગ લગાવવી પડતી. હવે બેંકના એજંટો તમારા પગથિયા ઘસે છે. ક્રેડીટ કાર્ડ અને ડેબિટ કાર્ડ તમને આપવા માટે લાઈન લાગે છે. શોપિંગ કરવા માટે ઉધારીની બધી સગવડ ઉપલબ્ધ. મોટરકાર હવે સામાન્ય માનવી વસાવી શકે છે.